钦定古今图书集成/历象汇编/历法典/第078卷 > 新法历引 > 恒星
## 钦定古今图书集成/历象汇编/历法典/第078卷 > 新法历引 > 恒星

恒星，亦名“列星” ，亦名“经星。” 云“恒” 者，谓其象终古不易也。云“经” 者，以别于五纬南北行之义，其数甚夥，莫能穷尽。就中有光体渺微、非目可及、非仪可测者，略而不录。其在等第之内，已经新法测定者，南北二极，共一千七百二十有五星，稽其大小，分为六等：第一等大星如五帝座织女类者，一十有七；二等如帝星开阳类者，五十有七。三等如太子少卫类者，八十有五。四等如上将柱史类者，三百八十有九。五等如上相虎贲类者，三百二十有三；六等如天皇大帝后宫类者，二百九十有五。此皆有名之星，计共一千一百六十有六，馀皆无名者矣。至于天汉斜络天，

体，古昔多谬解。迩来窥以远镜，知是无算小星，接攒一带。即如积尸气等，亦小星攒聚以成，第非人目所能辨，遂作如是观耳。小者不足论，论其大者，古历以周天诸星分为三垣二十八宿，各定有名位座次，每座每宿星数多寡不齐。顾其所谓宿者，盖取七曜经行止宿之义，且用以便测算经度，又为其各能主施德也。《西古历》亦列二十八舍，所定二十八距星，皆与中古吻合，第觜距西用天关为小异耳。此二十八宿者，各以一字命名，分注每日之下，内以房、虚、星、昴四宿为属太阳之日，心、危、毕、张为属太阴之日。此外五纬各属四宿，每以七日为期，每日各属一宿，西历亦然。《西经》传上古有一大师名诺厄者，广宣历理，以遍万国，则亦有所本也。

一、系星之命名，多系借义，非可过泥虚名，便谓实有其验。比如贯索一星，中以其象囹圄，名以贯索；西以其象冠冕，名以冠冕。一吉一凶，全由人意；岂天星实然乎？至谓诸星情性不同，敷施互异，是又理所必然，不得概置弗论也。故总图于某星属某纬者，咸附注之。

《二系》图星之法有二：一浑球有南北二极，有地平子午诸规界。判黄赤二道运之能肖天体旋转，以审各星经纬度分，以辨星中出没，以测夜时，甚便也。一平面图虽乏以上诸用，然诸星位置宫度，了若视掌，为用亦大。因有多种之分：曰见界图，以北极为心，其最南隐于地中星极，非此方人目可见者则截出之。一曰赤道图、黄道图，二者各以其极为心，其道为界，盖皆以天之南北平剖为二图者也。曰分星图，依黄道分天为二十图，均赋经纬，署以维辰。按图指陈天象，莫晰于此。外有浑盖所，用天盘，以极为心，截冬至规为界，亦图星于仪上，肖天运动，以觇诸星出没升降。又有平仪，从二极剖天为南六宫、北六宫，二面亦绘辰宿，可代浑仪旋转。至若古传“星经图” 、步天歌等，虽亦分有宿座，便于观览，而经纬度分，悉皆茫然挂漏，于测候无用也。